## Un total de 339 jóvens van participar en camps de voluntariat de la campanya ‘Viu la solidaritat’ de l’IVAJ en 2024

*** S’han dut a terme accions d’oci educatiu, socials, culturals, esportives, mediambientals i de temps lliure
* En estes activitats es fomenten valors de convivència, tolerància, participació, solidaritat i aprenentatge intercultural**

Un total de 339 jóvens han participat en camps de voluntariat juvenil de la campanya ‘Viu la solidaritat’ que organitza l’Institut Valencià de la Joventut (IVAJ) durant l’any 2024 i la convocatòria de la qual es va publicar en el *Diari Oficial de la Generalitat Valenciana* (DOGV) el passat 12 de març.

Estos jóvens, de diferents procedències (170 de la Comunitat Valenciana, 147 de la resta d’Espanya i 22 d’altres països), han desenrotllat de manera voluntària i desinteressada projectes amb contingut social en favor de la comunitat, combinats amb activitats complementàries d’animació.

El director general de l’IVAJ, Vicente Ripoll, ha destacat que “els participants en els camps de voluntariat fan una grandíssima labor social que, a més, els aporta valors tan importants com la solidaritat i el respecte, així com el treball en equip i la convivència, ja que han compartit labors i vivències amb altres persones jóvens vingudes de la resta d’Espanya”.

A més, Ripoll ha afegit que “esta experiència els aporta un gran aprenentatge, tant en l’àmbit cultural com competencial, a més de vivències i experiències que enriquixen la seua vida com a jóvens participants”.

Els camps s’han desenrotllat en tres convocatòries: primavera, estiu i hivern. Els que han tingut més afluència han sigut els d’estiu: Millars, Alcossebre, Ibi, Viver, Moraira, Catarroja, Chera i Piles, amb un total de 255 assistents, la majoria de gènere femení (66 %).

S’han fet activitats d’oci educatiu, socials, culturals, esportives, mediambientals i de temps lliure que permeten el desenrotllament integral de la joventut i que eduquen en hàbits de participació i en valors de compromís i integració social.

En els camps de primavera hi va haver 41 persones i 43 en els d’hivern. Situats a Biar i Moraira, han tingut caràcter social ja que han participat menors del sistema de protecció de la Generalitat.

Els camps inclouen els servicis d’allotjament en instal·lacions adequades per a l’activitat; règim de pensió completa; formació necessària per al desenrotllament correcte del projecte tècnic; programes d’oci educatiu, amb activitats d’animació i de tipus cultural i assegurança d’accidents i de responsabilitat civil.

Tota la informació per a participar en els camps de voluntariat està publicada en la [pàgina web de l’IVAJ](https://ivaj.gva.es/va/viu-la-solidaritat). Poden prendre part les persones jóvens amb edats compreses entre els 15 i 17 anys (només en alguns dels camps d’estiu), o entre els 18 i 30 anys (han de tindre complida l’edat mínima i no superar, al començament del camp, l’edat màxima assenyalada en cada un).

Més informació en el correu [voluntariat\_ivaj@gva.es](http://mailto:voluntariat_ivaj@gva.es) i en els perfils de xarxes socials.

Fecha: 03/01/2025